Kyk nou: Lokprent wys Kupido se pyl vlieg herwaarts en derwaarts in 'Troukoors S2' - Terloops
In Wat om te kyk [6 Apr 2022]
'Troukoors' se tweede seisoen is op pad – en Kupido was beslis nie ledig nie!
Kyk solank S1 van Troukoors
'n Lokprent vir die tweede seisoen van die Showmax-romkom Troukoors is pas vrygestel in afwagting van die nuwe seisoen se première op 5 Mei. Al 14 episodes sal dan beskikbaar wees.
Troukoors is deur die kreatiewe duo Louis Pretorius en Albert Snyman van Infinity Films geskep, met Nina Swart as regisseur. Onder Louis en Albert se gewildste reekse tel Die Boekklub en Fynskrif.
Die eerste seisoen van die reeks is in Desember 2021 vrygestel. Dis net 'n kortkop agter Sex in Afrikaans en Devilsdorp wat eerste-dag-kyksyfers vir 'n Afrikaanse titel op Showmax betref.
Troukoors draai om drie beste vriendinne se liefdes-malemeule: Jessica (Ilse-Lee van Niekerk), 'n trouebeplanner, haar suster Luca (Blyde Smit), 'n sagteware-ontwikkelaar, en Abi (Bianca Flanders), 'n professionele bakker.
Blyde Smit as Luca, Bianca Flanders as Abi, en Ilse-Lee van Niekerk as Jessica in Troukoors. Foto: Showmax
In die lokprent ontmoet ons 'n videospeletjie-ontwerper (David Viviers, Tali's Baby Diary) wat saam met Luca werk om Stefan se boek in 'n speletjie te omskep, terwyl 'n Wiskunde-tutor (Silwerskermfees-wenner, Marlo Minnaar) Abi se oog vang… Edwin van der Walt se karakter speel ook hierdie seisoen 'n groter rol in Jessica se lewe.
Daar is natuurlik ook troues om te beplan. Onder dié is Abi se pa, Karel (Kevin Smith) en Nathan (Melt Sieberhagen) se feesvieringe. Maar daar is nog 'n (geheime) knoop wat deurgehak gaan word… Wie is die gelukkige paartjie?
Louis vertel oor die reeks se ontstaan: "Ons het besluit om 'n ligte en prettige reeks te skep wat oor hedendaagse romanse gaan. Maar Troukoors het tot soveel méér as dit gegroei. Dit het ook 'n viering van vriendskap en gekose families geword. Ons almal kort meer as een mens om ons harte vol te maak. Ons het elkeen ons eie klein gemeenskap nodig om die persoon te word wat ons bedoel is om te wees."
Binge die tweede seisoen vanaf Donderdag, 5 Mei op Showmax. Intussen kan jy solank met seisoen een opvang.